Kesler tulokaskaudellaan 2003–2004.
**Ryan James Kesler** (s. 31. elokuuta 1984 Livonia, Michigan, Yhdysvallat) on yhdysvaltalainen jääkiekkoilija, joka edustaa NHL-joukkue Vegas Golden Knightsia. Hän pelasi keskushyökkääjänä NHL-seura Vancouver Canucksissa vuodesta 2003 vuoteen 2014 asti. Kesällä 2014 Kesler teki sopimuksen NHL-seura Anaheim Ducksin kanssa. Monipuolisena pidetty Kesler on hyvä kahden suunnan hyökkääjä. Hän oli ehdolla Selke-palkinnon voittajaksi vuosina 2009 ja 2010 ja voitti sen 2011. *Jatkoaika.comin* verkkolehden mukaan Keslerin vahvuudet ovat pelisilmässä, luistelussa, työmoraalissa ja pelirohkeudessa.

Kesler on edustanut Yhdysvaltoja kahdesti nuorten MM-kisoissa ja kerran aikuisten MM-kisoissa ja olympialaisissa. Tuloksena näistä hänellä on kaksi nuorten MM-kultaa ja olympiahopea Vancouverin kisoista 2010.

Ura
---

### Seuraura

Kesler pelasi Yhdysvaltain nuorten jääkiekkoilijoiden kehitysohjelman joukkueissa vuosina 2000–2002 NAHL- ja USHL-sarjoissa pelattuaan tätä ennen MWEHL-sarjan Detroit Honeybakedissa. Tämän jälkeen hän siirtyi Ohion yliopistojoukkueeseen NCAA-sarjaan. Hän teki 40 ottelussa tehot 11+20=31. Vancouver Canucks varasi Keslerin ensimmäisellä kierroksella 23. pelaajana kesällä 2003.

Pian vaaramisensa jälkeen Kesler teki Canucksin kanssa kolmen vuoden sopimuksen. Harjoitusleirin ja viiden harjoituspelin jälkeen Hän ei saanut paikkaa Canucksista ja hänet lähetettiin farmijoukkueeseen, AHL:n Manitoba Mooseen. Hän tavoitteli kaudella NHL-paikkaa ja hänet kutsuttiin Cancuksin kokoonpanoon marraskuussa. Hän aloitti NHL-uransa tekemällä kaksi tehopistettä neljässä ottelussa. Debyyttikaudellaan hän pelasi 28 NHL-ottelua ja 33 AHL-ottelua. NHL:n työsulun vuoksi Kesler pelasi koko kauden 2004–2005 Manitoba Moosessa, jossa hänestä muovautui Canucksin lupaavampia pelaajia. Kauden aikana hänet valittiin vuosittaiseen tähdistöotteluun Yhdysvaltojen joukkueeseen. Kesler teki kaudella 57 pistettä ja oli joukkueensa parhaimmistoa. Pudotuspelien välierissä Chicago Wolves pudotti Manitoban. Työsulun jälkeen Kesler palasi NHL:ään kaudeksi 2005–2006. Hän pelasi ensimmäisen kokonaisen kautensa Canucksissa, tehden 82 pelissä 23 pistettä. Kauden jälkeen Kesleristä tuli vapaa pelaaja. Philadelphia Flyers tarjosi hänelle 1,9 miljoonan dollarin sopimusta, mutta hän jatkoi Canucksissa yhden vuoden sopimuksella. Kesler loukkaantui 48 pelin jälkeen ja häneltä jäi väliin loppu runkosarjasta 2006–2007. Hän palasi kaukaloihin pudotuspelien puolivälieräsarjassa Dallas Starsia vastaan. Keslerin huono onni jatkui, kun hän mursi etusormensa sarjan neljännessä pelissä estäessään laukausta. Hän oli sivussa loppukauden. Loukkaantumisista huolimatta Kesler kirjoitti Canucksin kanssa kolmen vuoden jatkosopimuksen toukokuussa.

Neljännellä kaudellaan Canucksissa Kesler pelasi hyvää kahden suunnan peliä ja teki 37 pistettä. Hän pelasi usein toisten joukkueiden tähtipelaajia vastaan ja pelasi paljon alivoimaa. Kesler muodosti hyvän parivaljakon Alexandre Burrowsin kanssa ja hän teki myös uuden piste-ennätyksensä, 37 pistettä. Kauden 2008–2009 alussa Kesler nimitettiin joukkueen varakapteeniksi. Alkukaudella hän jatkoi puolustavassa roolissa kolmoskentässä, mutta kenttä hajotettiin tammikuussa. Kesler pääsi hyökkäävään kakkoskenttään uusien hankintojen Mats Sundinin ja Pavol Demitran kanssa. Samalla hänen pistemääränsä nousivat huomattavasti ja hän teki ennätyksensä 26+33=59 pistettä. Kauden päätteeksi hänet palkittiin joukkueen parhaana pelaajana (Cyclone Taylor Trophy). Hän oli ehdolla myös parhaalla puolustavalle hyökkääjälle annettavalle palkinnolle Frank J. Selke Trophyn saajaksi, mutta jäi äänestyksessä toiseksi Detroit Red Wingsin Pavel Datsjukille.

Kesler ja Ryan Getzlaf aloituksessa joulukuussa 2009.
Maaliskuussa 2010 Kesler teki Vancouverin kanssa 30 miljoonan dollarin arvoisen viiden vuoden jatkosopimuksen. Hän tienaa jokaiselta kaudelta noin kuusi miljoonaa dollaria. Kaudella 2009–2010 Keslerin vastuu kasvoi hyökkäyksessä ja hän teki runkosarjassa ennätyksensä 75 tehopistettä, joista 25 oli maaleja. Hänet nimettiin ehdokkaaksi toista kertaa peräkkäin parhaaksi puolustavaksi hyökkääjäksi, mutta hävisi jälleen Datsjukille. Pudotuspelien ensimmäisellä kierroksella Canucks voitti Los Angeles Kingsin, mutta tippui seuraavalla kierroksella toisen kerran peräkkäin Chicago Blackhawksille. Kesler pelasi pudotuspeleissä loukkaantuneena ja teki pudotuspelien 12 ottelussa 10 pistettä.

Kesler aloitti kauden 2010–2011 ylivoimassa Sedinien veljeksien kanssa. Hän toimi aluksi kiekonpitäjänä, josta hän siirtyi maalin eteen maskipelaajaksi ohjaamaan kiekkoja sisään. Hän teki sadannen NHL-maalinsa marraskuussa 2010 Colorado Avalanchea vastaan. Hän teki NHL-uransa ensimmäisen hattutemppunsa joulukuussa Columbus Blue Jacketsia vastaan, ja niitä syntyi kaudella peräti kolme. Tammikuussa 2011 Kesler nimettiin NHL:n tähdistöotteluun. Kesler saavutti kaudella 40 maalin rajan; syöttöjä oli 32 ja tehopisteitä 72 82 ottelussa. Pudotuspelien ensimmäisellä kierroksella Canucks voitti seitsemässä pelissä Blackhawksin ja kohtasi toisella kierroksella Nashville Predatorsin. Hän teki 11 tehopistettä Canucksin 14 maalista sarjassa ja oli yhden pisteen päässä Pavel Buren seuraennätyksestä yhden pudotuspelisarjan pisteissä. Kolmannella kierroksella San Jose Sharksia vastaan Kesler loukkasi jalkansa viidennessä pelissä, mutta tästä huolimatta palasi ottelussa kaukaloon ja teki Canucksin tasoitusmaalin 13 sekuntia ennen pelin loppua. Canucks voitti lopulta ottelun jatkoajalla ja eteni Stanley Cup -finaaleihin.

Kaudella 2011–2012 Kesler oli Canucksin kolmanneksi paras maalintekijä sekä neljänneksi paras pistemies hänen tyhtyä 77 runkosarjaottelussa tehot 22+27=49. Hän pelasi pudotuspeleissä viisi ottelua, joissa sai tilastoihinsa kolme syöttöpistettä sekä kuusi rangaistusminuuttia.

Syksyllä 2012 Kesler joutui ranne- ja kyynärpääleikkaukseen, jonka vuoksi hän oli pelaavasta kokoonpanosta sivussa aina helmikuun puoleen väliin asti. Kesler ehti pelata seitsemän ottelua tehden yhden maalin sekä neljä syöttöpistettä ennen kuin loukkaantui uudelleen. Hänen jalasta löydettiin murtuma, joka oli vaivannut häntä jo muutaman ottelun ajan. Hän pelasi kauden aikana yhteensä 17 runkosarja- sekä neljä pudotuspeliottelua.

Kauden 2013–2014 aikana Kesler oli mukana useissa siirtohuhuissa. Hän kuitenkin kertoi tällöin, ettei ole itse pyytänyt siirtoa. Maaliskuussa Kesler kärsi loukkaantumisesta, kun hänen ja Jim Slaterin polvet osuivat yhteen. Canucksin valmentaja John Tortorella kertoi Keslerin olevan ainakin kahden viikon ajan sivussa. Kesler pelasi kauden aikana 77 runkosarjaottelua tehoin 25+18=43. Canucks ei päässyt pudotuspeleihin. Kesäkuussa 2014 TSN:n toimittaja Darren Dreger kertoi, että Kesler haluaa tulla kaupatuksi pois Vancouverista. Lopulta hän siirtyi kesäkuussa Anaheim Ducksiin vaihdossa Nick Boninoon, Luca Sbisaan sekä ensimmäisen kierroksen varausvuoroon. Kesler ehti pelata Canucksissa yhteensä 655 ottelua.

Ensimmäisellä kaudellaan Ducksissa Kesler teki 81 runkosarjaottelussa 20 maalia sekä 27 syöttöpistettä. Hänet valittiin Canucksin tapaan myös Ducksissa joukkueen varakapteeniksi.

Kaudella 2015–2016 Kesler oli Ducksin toiseksi paras maalintekijä viimeisteltyään 79 ottelussa 21 osumaa. Lisäksi hän oli 53 tehopisteellään joukkueen sisäisen pistepörssin kolmas. 7 pudotuspeliottelussa hän teki neljä maalia. Kauden päätteeksi Kesler oli yhdessä Patrice Bergeronin ja Anze Kopitarin kanssa ehdolla Frank J. Selke Trophyn saajaksi.

Heinäkuussa 2015 Kesler ja Ducks solmivat kuuden vuoden mittaisen jatkosopimuksen, jonka aikana Keslerin keskipalkka on 6,875 miljoonaa dollaria. Kolmannella Ducks-kaudellaan, 2016–2017, Kesler pelasi runkosarjassa kaikki 82 ottelua tehden tehot 22+36=58. Pudotuspelien 17 ottelussa hän teki yhden maalin sekä sai seitsemän syöttöpistettä.

Kauden lopun Kesler pelasi loukkaantuneena. Tämän seurauksena hän joutui käymään lonkkaleikkauksessa sekä kuntouttamaan itseään kesällä ja oli sivussa kauden 2017–2018 alussa. Kesler pelasi kauden ensimmäisen ottelunsa 27. joulukuuta Vegas Golden Knightsia vastaan. Hän pelasi kauden aikana lopulta 44 runkosarja- sekä neljä pudotuspeliottelua. Toukokuun lopulla uutisoitiin, että loukkaantumisista kärsinyt Kesler saattaisi joutua jättämään kauden 2018–2019 kokonaan väliin.

Maaliskuussa 2022 Ducks kauppasi Keslerin ja John Mooren Vegas Golden Knightsiin vaihdossa Jevgeni Dadonoviin ja toisen kierroksen varausvuoroon.

### Maajoukkueura

Kesler on pelannut Yhdysvaltojen maajoukkueissa. Hän pelasi alle 18-vuotiaiden MM-kilpailuissa vuonna 2002. Yhdysvallat voitti turnauksessa ensimmäistä kertaa historiassaan kultaa ja seitsemän tehopistettä tehnyt Kesler valittiin turnauksen parhaaksi pelaajaksi. Hänet valittiin vuoden vaihteessa nuorten MM-kilpailuihin 2003, jossa hän oli Yhdysvaltojen toiseksi paras pistemies Zach Parisen jälkeen. Yhdysvallat jäi kisoissa neljänneksi, kun se hävisi pronssiottelun Suomelle.

Joulukuussa 2003 Vancouver Canucks päästi Keslerin osallistumaan nuorten MM-kilpailuhin 2004. Yhdysvaltalaiset etenivät turnauksen finaaliin Kanadaa vastaan, jossa Kesler teki 3–3 -tasoitusmaalin. Yhdysvallat voitti lopulta ensimmäisen kultamitalinsa jatkoaikamaalilla. Kesler nimettiin Yhdysvaltojen alustavalle maajoukkueleirille, joka valmistautui Torinon olympialaisiin 2006. Kesler, yksi leirin nuorimmista pelaajista, ei kuitenkaan mahtunut lopulliseen joukkueeseen.

Kesler teki debyyttinsä Yhdysvaltojen miesten maajoukkueessa MM-kilpailuissa 2006. Kesler saalisti kisoissa yhden syöttöpisteen ja hänet valittiin joukkueensa parhaaksi pelaajaksi puolivälierätappiossa Ruotsia vastaan. Kesler oli yksi parhaista puolustavista hyökkääjistä useiden kausien ajan, joten häntä pidettiin varmana valintana Vancouverin olympialaisiin 2010. Turnauksessa Yhdysvallat eteni finaaliin Kanadaa vastaan. Yhdysvaltojen ollessa 0–2 -tappiolla Kesler aloitti kirin ohjaamalla kavennusmaalin. Yhdysvallat tasoittikin ottelun viimeisellä minuutilla, mutta Kanada vei kullan jatkoajalla tulleella Sidney Crosbyn maalilla.

Pelityyli
---------

Kesler riistämässä kiekkoa Chicago Blackhawksin Jonathan Toewsilta.
Kesler on tunnettu hyvänä kahden suunnan hyökkääjänä, joka pystyy pelaamaan hyvin hyökkäys- ja puolustussuuntaan. Ensimmäisinä NHL-vuosinaan hänen roolinsa oli olla muiden joukkueiden huippupelaajien pimentäminen ja jäähyjen tappaminen. Kesler muistettiin myös muiden vastustajien henkisestä horjuttamisesta pelin aikana. Kaudella 2008–2009 hänestä tuli hyökkäävämpi ja nousi täten Canucksin kolmannesta ketjusta toiseen. Myöhemmin hän on ollut ehdolla parhaan puolustavan hyökkääjän Selke Trophy -palkinnolle. Hän on pystynyt hyökkäämisen lisäksi pitämään tasonsa puolustussuuntaan.

Keslerin vahvuuksia ovat myös nopeus ja rannelaukaus, joista jälkimmäinen nousi esiin myöhemmin hyökkäävän roolin aikana. Hän on vahva myös aloituksissa. Alivoimapelissä Kesler blokkaa laukauksia ja ylivoimassa on maalin edessä maskipelaajana ohjaamassa kiekkoja sisään tai myös laukojana tai pelintekijänä.

Syytä Keslerin menestykseen pelaajana on kilpailullisuus. Tämä on tosin tuottanut hieman ylilyöntejä. Kaudella 2009–2010 hän keräsi peräti 104 jäähyminuuttia, mutta seuraavalla kaudella hän vaihtoi agreessiivista tyyliään ja sai 66 jäähyminuuttia. Kesleriä pidetään myös hyvänä johtajahahmona.

Yksityiselämä
-------------

Keslerille ja hänen vaimollaan Anderealla on kaksi lasta, joista toinen on poika ja toinen tyttö.  Pojan nimi on Ryker. Ryan Kesler antoi vuoden 2017 All Stars -tapahtumassa 6-vuotiaan Rykerin ampua yhden rangaistuslaukauksen, josta Ryker teki myös maalin.

Tilastot
--------


|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | Detroit Honeybaked | MWEHL | 72 | 44 | 73 | 117 | – | – | – | – | – | – |
| 2000–2001 | US NTDP | U-18 | 26 | 8 | 20 | 28 | 24 | – | – | – | – | – |
|  | US NTDP | NAHL | 56 | 7 | 21 | 28 | 40 | – | – | – | – | – |
| 2001–2002 | US NTDP | U-18 | 46 | 11 | 33 | 44 | 23 | – | – | – | – | – |
|  | US NTDP | USHL | 13 | 5 | 5 | 10 | 10 | – | – | – | – | – |
|  | US NTDP | NAHL | 10 | 5 | 6 | 11 | 4 | – | – | – | – | – |
| 2002–2003 | Ohion yliopisto | NCAA | 40 | 11 | 20 | 31 | 44 | – | – | – | – | – |  |  |  |  |  |  | JMM | 7 | 3 | 4 | 7 | 6 |
| 2003–2004 | Manitoba Moose | AHL | 33 | 3 | 8 | 11 | 29 | – | – | – | – | – |
|  | Vancouver Canucks | NHL | 28 | 2 | 3 | 5 | 16 | – | – | – | – | – |  |  |  |  |  |  | JMM | 6 | 3 | 0 | 3 | 6 |
| 2004–2005 | Manitoba Moose | AHL | 78 | 30 | 27 | 57 | 105 | 14 | 4 | 5 | 9 | 8 |
| 2005–2006 | Vancouver Canucks | NHL | 82 | 10 | 13 | 23 | 79 | – | – | – | – | – |  |  |  |  |  |  | MM | 7 | 0 | 1 | 1 | 0 |
| 2006–2007 | Vancouver Canucks | NHL | 48 | 6 | 10 | 16 | 40 | 1 | 0 | 0 | 0 | 0 |
| 2007–2008 | Vancouver Canucks | NHL | 80 | 21 | 16 | 37 | 79 | – | – | – | – | – |
| 2008–2009 | Vancouver Canucks | NHL | 82 | 26 | 33 | 59 | 61 | 10 | 2 | 2 | 4 | 14 |
| 2009–2010 | Vancouver Canucks | NHL | 82 | 25 | 50 | 75 | 104 | 12 | 1 | 9 | 10 | 4 |  |  |  |  |  |  | OK | 6 | 2 | 0 | 2 | 2 |
| 2010–2011 | Vancouver Canucks | NHL | 82 | 41 | 32 | 73 | 66 | 24 | 7 | 12 | 19 | 47 | Selke Trophy |
| 2011–2012 | Vancouver Canucks | NHL | 77 | 22 | 27 | 49 | 56 | 5 | 0 | 3 | 3 | 6 |
| 2012–2013 | Vancouver Canucks | NHL | 17 | 4 | 9 | 13 | 12 | 4 | 2 | 0 | 2 | 0 |
| 2013–2014 | Vancouver Canucks | NHL | 77 | 25 | 18 | 43 | 81 | – | – | – | – | – |  |  |  |  |  |  | OK | 6 | 1 | 3 | 4 | 0 |
| 2014–2015 | Anaheim Ducks | NHL | 81 | 20 | 27 | 47 | 75 | 16 | 7 | 6 | 13 | 24 |
| 2015–2016 | Anaheim Ducks | NHL | 79 | 21 | 32 | 53 | 78 | 7 | 4 | 0 | 4 | 0 |
| 2016–2017 | Anaheim Ducks | NHL | 82 | 22 | 36 | 58 | 83 | 17 | 1 | 7 | 8 | 32 |  |  |  |  |  |  | WCup | 3 | 0 | 0 | 0 | 4 |
| 2017–2018 | Anaheim Ducks | NHL | 44 | 8 | 6 | 14 | 46 | 4 | 0 | 2 | 2 | 6 |
| 2018–2019 | Anaheim Ducks | NHL | 60 | 5 | 3 | 8 | 44 | – | – | – | – | – |
| 2019–2020 | Anaheim Ducks Loukkaantunut | NHL |  |  |  |  |  |  |  |  |  |  |
| 16 kautta | yhteensä | NHL | 1001 | 258 | 315 | 573 | 920 | 101 | 24 | 41 | 65 | 133 |

Lähteet
-------

* Ryan Kesler Jatkoaika.comissa (Internet Archive)
* Ryan Kesler *Elite Prospects*. Everysport Media Group AB.  (englanniksi)

### Viitteet

1. ↑  Burnside, Scott: Kesler's personality defines Team USA *ESPN*.  26.2.2010. ESPN Internet Ventures. Viitattu 20.11.2010. (englanniksi)
2. ↑  Sekeres, Matthew: Luongo gets the last laugh in gold medal performance *ctvolympics.ca*.  28.2.2010. CTV. Viitattu 20.11.2010. (englanniksi)
3. ↑  Ryan Kesler Jatkoaika.comissa (Internet Archive)
4. 1 2  Legends of Hockey – Ryan Kesler legendsofhockey.net. Viitattu 3.1.2011. (englanniksi)
5. ↑  Ryan Kesler, Vancouver Canucksien yllättäjä kisoissa *jatkoaika.com*.  30.12.2003. Viitattu 20.3.2010.
6. ↑  Wazny, Adam: Kesler third Moose going to big game *SLAM! Sports*. Canoe Inc.  Arkistoitu 24.5.2012. Viitattu 20.3.2010. (englanniksi)
7. ↑  MacInnis, Matt: Canucks AHL prospects season review *Hockey's Future*.  12.6.2005. CraveOnline Media. Viitattu 20.3.2010. (englanniksi)
8. ↑  Flyers defend Kesler offer *CBC News*.  13.9.2006. CBC. Viitattu 20.3.2010. (englanniksi)
9. ↑  Canucks opt to keep Kesler *CBC Sports*.  14.9.2006. CBC. Viitattu 20.3.2010. (englanniksi)
10. ↑  Kesler injured in return following hip surgery *ESPN*.  12.4.2007. ESPN Internet Ventures. Viitattu 20.12.2010. (englanniksi)
11. ↑  Finger of fate hurts Kesler *canada.com*.  13.4.2007. Canwest Publishing Inc. Viitattu 20.3.2010. (englanniksi)
12. ↑  Canucks secure Ryan Kesler *CBC Sports*.  24.5.2007. CBC. Viitattu 20.3.2010. (englanniksi)
13. ↑  Pap, Elliott: Canucks name Luongo new team captain *The Vancouver Sun*.  30.9.2008. Canwest Publishing Inc. Viitattu 20.3.2010. (englanniksi)
14. ↑  Ziemer, Brad: Kesler named a Selke Award finalist *The Vancouver Sun*.  28.4.2009. Canwest Publishing Inc. Viitattu 20.3.2010. (englanniksi)
15. ↑  Barnes, Dan: Ovechkin goes home with Hart, Pearson *National Post*.  18.6.2009. CanWest Global Communications. Viitattu 20.3.2010. (englanniksi)
16. ↑  Botchford, Jason: Ryan Kesler signs six-year, $30-million extension with Vancouver Canucks *The Province*.  19.3.2010. CanWest Global Communications. Viitattu 20.3.2010. (englanniksi)
17. ↑  Bonanno, Rocky: Datsyuk, Kesler, Jordan Staal are Selke finalists *nhl.com*.  20.4.2010. National Hockey League. Viitattu 23.5.2010. (englanniksi)
18. ↑  Campigotto, Jesse: Blackhawks put away Canucks *CBC Sports*.  12.5.2010. CBC. Viitattu 23.5.2010. (englanniksi)
19. ↑  Kesler punches up first powerplay unit  12.1.2011. The Vancouver Sun. Viitattu 4.6.2011. (englanniksi)
20. ↑  Canucks end four-game skid with win over Avalanche  24.11.2010. The Sports Network.  Arkistoitu 28.11.2010. Viitattu 4.6.2011. (englanniksi)
21. ↑  Kesler finishes hat trick in OT, lifts Canucks over Jackets  15.12.2010. The Sports Network.  Arkistoitu 19.12.2010. Viitattu 6.4.2011. (englanniksi)
22. ↑  Sedin twins, Ryan Kesler to represent Canucks at NHL All Star Game  11.1.2011. The Vancouver Sun. Viitattu 4.6.2011. (englanniksi)
23. ↑  Banks, Kerry: *Pavel Bure: The Riddle of the Russian Rocket*. Douglas & McIntyre, 1999.
24. ↑  Canucks 3, Sharks 2, 2OT *canucks.nhl.com*.  25.5.2011. Vancouver Canucks.  Arkistoitu 28.5.2011. Viitattu 4.6.2011. (englanniksi)
25. ↑  Vancouver Canucks 2011-2012 EliteProspects. Viitattu 2.7.2018. (englanniksi)
26. 1 2 3 4 5 6 7  Ryan Kesler EliteProspects. Viitattu 2.7.2018. (englanniksi)
27. ↑  Canucksille paha takaisku - Kesler jälleen sivuun  28.2.2013. Jatkoaika.com. Viitattu 2.7.2018.
28. ↑  Tommi Seppälä: NHL-kommentti: Siirtomarkkinoilla lämpö nousee – Vancouverissa lähes kaikki kaupan!  26.2.2014. Suomikiekko. Viitattu 2.7.2018.
29. ↑  Antti Eteläaho: Kiekkokynä: Katsaus NHL:n siirtotakarajan huhuihin  4.3.2014. SuomiKiekko. Viitattu 2.7.2018.
30. ↑  Yhdysvaltalaistähti: "En ole pyytänyt siirtoa"  28.2.2014. SuomiKiekko. Viitattu 2.7.2018.
31. ↑  Kesler loukkasi polvensa - sivussa ainakin pari viikkoa  15.3.2014. Jatkoaika.com. Viitattu 2.7.2018.
32. ↑  Huippusentteri haluaa jättää NHL-seuransa – "Hän haluaa tuoreen alun"  7.6.2014. SuomiKiekko. Viitattu 2.7.2018.
33. ↑  Ryan Kesler siirtyy länsirannikkoa alemmas Anaheimiin  27.6.2014. Jatkoaika.com. Viitattu 2.7.2018.
34. ↑  Anaheim Ducks 2015-2016 EliteProspects. Viitattu 2.7.2018. (englanniksi)
35. ↑  Kaksi entistä voittajaa tavoittelemassa Selke Trophya  29.4.2016. Jatkoaika.com. Viitattu 2.7.2018.
36. ↑  Ducks solmi pitkän jatkosopimuksen Keslerin kanssa  15.7.2015. Jatkoaika.com. Viitattu 2.7.2018.
37. ↑  Anaheimin loukkaantuneesta tähtihyökkääjästä karuja tietoja – "Hän ei pystynyt luistelemaan"  16.9.2017. SuomiKiekko. Viitattu 2.7.2018.
38. ↑  Ryan Kesler Returns From Injury  27.12.2017. LWOS. Viitattu 2.7.2018. (englanniksi)
39. ↑  Kesler’s 2018-19 Season in Jeopardy?  27.5.2018. The Hockey Writers. Viitattu 2.7.2018. (englanniksi)
40. ↑
41. ↑  Ryan Kesler *hockey.teamusa.org*. Viitattu 20.3.2010. (englanniksi)
42. ↑  2003 IIHF World U20 Championship *iihf.com*. International Ice Hockey Federation. Viitattu 20.3.2010. (englanniksi)
43. ↑  Adams, Alan: Finland beats USA in World Juniors bronze medal game *Usatoday.com*.  5.1.2004. Gannett Co. Inc. Viitattu 20.3.2010. (englanniksi)
44. ↑  Team USA wins gold *usahockey.com*.  5.1.2004. USA Hockey.  Arkistoitu 24.2.2009. Viitattu 20.3.2010. (englanniksi)
45. ↑  Elliott, Helene: Three Kings Get Invitations to Olympic Camp *Los Angeles Times*.  29.7.2005. Tribune Company. Viitattu 20.3.2010. (englanniksi)
46. ↑  Best Players Per Game *iihf.com*.  21.5.2006. International Ice Hockey Federation. Viitattu 20.3.2010. (englanniksi)
47. ↑  Crosby beats Miller in OT to earn gold for Canada, end U.S. run *ESPN*.  28.2.2010. ESPN Internet Ventures. Viitattu 20.3.2010. (englanniksi)
48. 1 2  Kwak, Sarah: A Whole New Game  31.1.2011. Sports Illustrated. Viitattu 11.1.2016. (englanniksi)
49. ↑  Ziemer, Brad: Defensive specialist Kesler adds some offensive stimulus  2.6.2009. The Vancouver Sun. Viitattu 5.6.2011. (englanniksi)
50. ↑  It's a boy! Kesler assists with delivery of couple's second child  19.12.2010. The Vancouver Sun. Viitattu 5.6.2011. (englanniksi)
51. ↑  Ryan Kesler's 6-year-old son stole the show at the NHL All-Star Skills Competition *For The Win*.  29.1.2017. Viitattu 27.7.2017. (englanniksi)

Aiheesta muualla
----------------

* Kuvia tai muita tiedostoja aiheesta **Ryan Kesler** Wikimedia Commonsissa

* Ryan Kesler The Internet Hockey Databasessa (englanniksi)

|  |  |  |
| --- | --- | --- |
| Edeltäjä:**Pavel Datsjuk** | **Frank J. Selke Trophyn voittaja**2011 | Seuraaja:**Patrice Bergeron** |